**Pasientinformasjon**

**Om smittevern ved isolering for koronavirus**

Sentralbord: 03525

**Viktig informasjon til deg som er isolert.**

Å isolere en pasient med mistanke om, eller bekreftet smittet med koronavirus er strengt nødvendig. Sykdommen du isoleres for kalles Covid-19.
Viruset spres primært via dråper ved snakking, hosting og nysing, ved kontakt med smittede personer eller flater og berøringspunkter med virus. Enkelte prosedyrer kan medføre at smittestoff også spres via små dråpekjerner. Ved all isolering bruker de ansatte tilpasset beskyttelsesutstyr. Det er viktig å overholde følgende:

**For pasient:**

* Døren(e) til isoleringsrommet skal holdes lukket.
* Ikke gå ut av isoleringsrommet.
* Bekken/urinflaske/dostol må benyttes dersom isoleringsrommet ikke har eget toalett.
* God hostehygiene er å hoste/nyse i albuekroken eller å benytte papir foran munnen som kastes for deretter å utføre håndhygiene (håndvask/hånddesinfeksjon).
* Din håndhygiene er **alltid** viktig. Også etter toalettbesøk, etter bruk av bekken/urinflaske og før måltider. Be pleiepersonalet om hjelp til nødvendig håndhygiene.
* Hvis du må flyttes ut av rommet, for eksempel til nytt rom/avdeling eller skal til undersøkelse, blir du påsatt et munnbind av pleiepersonalet for å hindre spredning til omgivelsene.

**For besøkende:**

* Avdelingen må **alltid** kontaktes per telefon for at besøk vurderes. Det er innført besøksbegrensning – fortrinnsvis til nærmeste pårørende. Kontakt **alltid** personalet i avdelingen før du går inn på isoleringsrommet.
* Det bør ikke være mer enn 1 besøkende av gangen.
* Sykepleier orienterer om nødvendige forholdsregler før du går inn - både om håndhygiene og bruk av beskyttelsesutstyr. Du må vises korrekt på- og avkledning.
* Spør alltid sykepleier om råd før du tar med gjenstander/utstyr inn på isoleringsrommet.
* Yttertøy skal henges/legges utenfor – i forgang eller sluse der det finnes.
* Inne på isoleringsrommet bør besøkende sitte på en stol, ikke på sengekanten.
* Ta av beskyttelsesutstyret med en gang du/dere er ute av isoleringsrommet**. NB!** Avkledning av beskyttelsesutstyr og riktig håndhygiene må foretas i riktig rekkefølge for ikke å forurense hender, ansikt og klær. Etter at beskyttelsesutstyret er tatt av, må du vaske hendene godt eller benytte hånddesinfeksjonsmiddel. Pleiepersonalet viser deg hvordan dette gjøres korrekt.
* Besøk ikke andre pasienter på sykehuset etter at du har besøkt en isolert pasient.
* Du skal ikke gå inn i kjøkken/buffetområdet.

**HUSK:
Har du selv nylig vært luftveissyk, hatt mage-tarminfeksjon eller vært i kontakt med andre med disse symptomer bør ikke besøk gjennomføres. Ta kontakt hvis det er spørsmål rundt dette.**

**Takk for at du tar hensyn!**